《偶作五首》
唐代·贯休

谁信心火多，多能焚大国。谁信鬓上丝，茎茎出蚕腹。

尝闻养蚕妇，未晓上桑树。下树畏蚕饥，儿啼亦不顾。

一春膏血尽，岂止应王赋。如何酷吏酷，尽为搜将去。

蚕蛾为蝶飞，伪叶空满枝。冤梭与恨机，一见一沾衣。

机生机，巧生巧，心镬烘烘日煎炒。闯蜀眉嚬游海岛，

扶桑椹熟金乌饱。金乌饱，飞复飞，四天下人眼眙眙。

孰云我轻薄，石头如何唤作玉。孰云我是非，

随邪逐恶又争得。古人终不事悠悠，一言道合死即休。

岂不见大鹏点翼盖十洲，是何之物鸣啾啾。

君子食即食，何必在珍华。小人食不食，纵食如泥沙。

清歌且莫唱，妙舞亦休夸。尔非凤炙麒麟肉，

焉能一挂于齿牙。去来去来归去来，红泉正洒芙蓉霞。

君不见金陵风台月榭烟霞光，如今五里十里野火烧茫茫。

君不见西施绿珠颜色可倾国，乐极悲来留不得。

君不见汉王力尽得乾坤，如何秋雨洒庙门。

铜台老树作精魅，金谷野狐多子孙。几许繁华几更改，

唯有尧舜周召丘轲似长在。坐看楼阁成丘墟，

莫话桑田变成海。吾有清凉雪山雪，天上人间常皎洁。

茫茫欲火欲烧人，惆怅无因为君说。

作者简介：贯休（832～912），俗姓姜，字德隐，婺州兰溪（今浙江兰溪市游埠镇仰天田）人。唐末五代前蜀画僧、诗僧。七岁出家和安寺，日读经书千字，过目不忘。唐天复间入蜀，被前蜀主王建封为“禅月大师”，赐以紫衣。贯休能诗，诗名高节，宇内咸知。尝有句云：“一瓶一钵垂垂老，万水千山得得来，”时称“得得和尚”。有《禅月集》存世。亦擅绘画，尤其所画罗汉，更是状貌古野，绝俗超群，笔法坚劲，人物粗眉大眼，丰颊高鼻，形象夸张，所谓“梵相”。在中国绘画史上，有着很高的声誉。存世《十六罗汉图》，为其代表作。